Gegn niðurrifi!

Mér finnst skelfilegt að lesa þann hug sem sést á sumum bloggsíðum og athugasemdum á þeim til merkilegra gamalla húsa: kofar, hrófatildur, fúahjallar, drasl og jafnvel brígls um nasisma ef menn vilja vernda þessi hús. Það er líka eins og eitthvað lostafullt hatur logi í þessum ummælum, hlægjandi fyrirlitning sem minnir á ofsann í rétttrúuðum eða kvenhatara á jafnréttissíðum. Hvað veldur slíkum býsnum?

Ég held að það sé fyrst og fremst menningarleysi. Stefán Snævarr heimspekingur kallar það fólk plebbakynslóðina sem skynjar ekkert af fortíð sinni og sögu en lifir bara í gapandi tómarúmi. Ég trúi því samt ekki að þannig fólk sé meirihluti borgarbúa.

Auðvitað breytast borgir og þróast með tímanum og menn geta deilt um niðurrif einstakra húsa. En þegar fyrir liggur að rífa eitthvað um hundrað hús og gjörbreyta ásýnd gamla bæjaris og gera skurk í rótgrónum hverfum eins og Þingholtunum ættu borgararnir að rumska og hugsa sinn gang. Hvernig borg viljum við lifa í?!

Ég er uppalinn í þessari borg og þekki vel sögu hennar í heild og einstakra húsa. Ég finn sárt til þess hvernig peningaöfl eru að rústa ásýnd miðbæjarins með turnbyggingum og niðurrifi allt að því heilla hverfa.

Ég get ekki á mér setið að lýsa þessu yfir og veita Torfusamtökunum og íbúum Þingholtanna og annarra gamalla hverfa fullan stuðning í baráttu þeirra.

Fyrri ummæli:
Mikið lifandis skelfingar ósköp er ég sammála þér núna - og Stebba Snævarr líka! Ég hef verið að berjast fyrir umhverfi mínu hér við Vesturgötuna því engu á að eira og þú ættir að sjá ferlíkið sem stendur til að reisa við hliðina á æskuheimili þínu. Vonandi verður ekkert af því en það er ekkert hlustað á íbúana í kring sem eiga gífurlegra hagsmuna að gæta.

Ég er meðlimur í Torfusamtökunum og fólk þarf bara að senda tölvupóst á annað af þessum netföngum til að skrá sig í samtökin: thordurm@hive.is - torfusamtokin@hive.is.
Ég fékk þennan póst frá Torfusamtökunum í fyrradag og skora á alla sem lesa þetta að senda póst til borgarstjóra:

NÝÁRSÁSKORUN frá Torfusamtökunum
Það er mikilvægt að sem flestir sendi eitthvert skeyti til
borgarstjóra á netfangið borgarstjori@reykjavik.is og segi hug sinn.
Tveir eru nöldur, tuttugu er fjölmenni og tvöhundruð verða ekki
hundsaðir. Skeytið þarf ekki að vera flókið, aðeins láta vita af sér
og sýna að okkur er ekki sama, við fylgjumst með.
Skorum á borgarstjóra að snúa blaðinu við varðandi niðurrif í gamla
bænum.
Niðurrif húsanna tveggja sem gæti byrjað strax nú í janúar er bara
byrjunin á ferli sem sér ekki fyrir endann á.
Þetta mál vegur salt þessa dagana svo hvert skeyti mun vigta þungt.
Nú er tækifæri.
Gleðilegt nýtt ár.
Kveðja,
Snorri F. Hilmarsson

ég skil mjög vel það viðhorf að vernda hús sem eru falleg eða hafa eitthvert menningarlegt eða sögulegt gildi.

en að vernda hús eingöngu vegna þess þau eru gömul, finnst mér fáránlegt.

Ummæli:

Verkefni: Uppbyggilegir eiginleikar
Merking: Ummælin hafa ekki uppbyggileg einkenni